Вълшебната Далмация в Хърватия | EverythingIsPossible .co.uk
Богато историческо наследство,
златисти плажове
и кристални езера…
Хърватия предлага богато културно и историческо наследство, златисти плажове, кристални езера, природни паркове и множество острови. Най-красивата ѝ част е Далмация – източната 700-километрова брегова ивица на Адриатическо море.
Това е един от най-живописните и екзотични брегове на европейския континент. Заема изцяло бреговата линия на Хърватия и включва малка част от северна Черна гора. Далматинското крайбрежие е сред най-разчленените на континента, като единствено Норвегия може да се похвали с толкова разнообразна брегова линия. Островите са 1185, като в това число влизат както големите обитаеми острови, така и малките незаселени скалисти островчета, които едвам се подават над водната повърхност. Многобройните живописни полуострови и заливи формират една изумителна палитра от суша и вода, която човек е трудно да си представи. Името произлиза от старинната албанска дума “делме”, което означава овца, а известната порода кучета “далматинец” носят името на този район, тъй като произлизат именно от тази част на света.
Главни градове сред силно набразденото от заливи и носове Далматинско крайбрежие са Задар, Шибеник, Сплит и Дубровник. Сплит е втори по големина град в страната, а Дубровник, който е четири пъти по-малък се смята за една от перлите на Южна Европа. Градът чието население едвам достига 45,000 жители притежава превъзходен старинен градски център с каменни сгради, червени керамидени покриви и крепостни стени. Тази част от Дубровник е под егидата на ЮНЕСКО като част от Световното културно наследство. В Задар има още по-голямо наличие на римски руини и богатство на църкви. Архитектурата на островите Хвар и Корчула сякаш припомнят дните, когато тези места са били венециански постове на империята.
Макарската ривиера е едно от местата, които наистина си струва да посетите докато сте на Далматинското крайбрежие. Простира се на около 60 километра, а център на този туристически район е курортният град Макарска. Той е сгушен между Адриатическо море и планината Биоково, което се издига непосредствено до морския бряг. Често планинските склонове са покрити с облаци, докато самият град е облян в слънчеви лъчи. Градът притежава красиви плажове, които привличат туристите от май до края на септември.
Атмосферата на малките хърватски крайбрежни градчета наподобява Италия. Тесните и сенчести улички, през които много често не може да се промуши дори и един автомобил придават на Далмация неповторимо южняшко излъчване. В много от старите сгради ще откриете малки кафенета и ресторантчета, от които се носи приятния и примамващ аромат на средиземноморска кухня.
Далматинското крайбрежие е изключително красиво и това го прави една от най-атрактивните туристически дестинации в Европа. Тук водите на Адриатическо море са най-чисти и прозрачни, а в многобройните закътани заливчета морската вода е толкова спокойна, че отразява небето подобно на огледало. По Далматинското крайбрежие плажовете са покрити най-често с овални бели или бежови камъчета, които са една от главните причини за чистата морска вода. Освен каменните плажни ивици в Хърватия има също и великолепни пясъчни плажове, които обаче се срещат доста по-рядко. Далмация предлага отлични възможности не само за любителите на красивата природа, но също така и за ценителите на историята, старинната архитектура и вкусната храна.